
  1. kapitola


  


  Nikdy by som neverila, že mozog sa dá vymyť za taký krátky čas.


  Keby som to práve na vlastné oči nevidela. To, čo len pred chvíľou Karolínkina mama na nás všetkých na chodbe naziapala, som púšťala jedným uchom dnu a druhým von. Už tu na nás kričalo, vyhrážalo sa a do basy nás posielalo veľa prípadov, na ktoré sme museli zavolať ochranku. Aj Karolínkina mama by si zaslúžila, aby ju z budovy vyviedol ochrankár z vrátnice. Stačilo mu brnknúť na skrátené číslo.


  Ale nemohla som ho použiť.


  Karolínkina mama totiž prišla nebezpečne ozbrojená.


  Za ruku držala vystrašenú Karolínku.


  Bola to naozaj ona, aj keď spočiatku som ju takmer nespoznala. Keď nás pred troma týždňami vyhľadal jej otec, bolo to usmiate, červenolíce, štebotavé dievčatko s obrovským medovníkovým srdcom pod pazuchou. Ružovou polevou na ňom bolo napísané Môjmu anjelikovi. Vôbec neprotestovala, keď ju otec nechal u mňa v kancelárii.


  „Nechcem, aby to počula,“ pošepol mi, keď si už Karolínka spokojne rozkladala pastelky po stole. Pohladkal ju po hlávke a k pastelkám postavil škatuľku s detským džúsom. „Keď budeš smädná, daj si. Pomarančový, ten máš rada.“


  Objednaný bol k Darine vo vedľajšej kancelárii. Karolínka zatiaľ spokojne na mojej stoličke kývala nohami a na výkrese sa po jej prvých ťahoch objavili kontúry akéhosi čuda so šiestimi nohami. Trochu veľa na psíčka alebo mačičku.


  „Čo to bude, až to bude, slečna?“ nakukla som jej cez plece.


  Ani nezdvihla oči od papiera, tak sústredene kreslila.


  „Predsa lienka. Nevidíš?“


  „Máš pravdu, už ju vidím. A koľko bude mať bodiek?“


  „Päť. Toľko mám rokov.“ Položila pastelku, aby mi na malých prstíkoch ukázala, že do päť napočítať vie. „Aha, toľkoto.“


  „Fíha. No to si už naozaj veľká. Ešte sa párkrát vyspíš a pôjdeš do školy.“


  „Ale tatík hovoril, že ešte sa trikrát vyspím a pôjdeme na karneval,“ preskočila na udalosť, ktorá ju čakala skôr ako škola.


  „Tak teda na karneval. Tešíš sa?“


  „Teším.“ Oči sa jej rozžiarili a nohy pod stolom sa jej rozkmitali ešte rýchlejšie. „Budeme aj tancovať, povedala pani učiteľka v škôlke. A bude tam veľa balónikov. A ja budem lienka.“


  Tá na papieri už bola takmer celá vymaľovaná načerveno.


  „Ešte musíme prichystať pre mňa takéto šaty. Lienkovské. A kúpiť čierne pančušky. Tatík povedal, že sa ešte musí porozprávať s tetou a potom kúpime pančušky. A aj hrebeň. Taký istý lienkovský, lebo som taký stratila. A kúpil mi srdiečko,“ ukázala na perník v celofáne.


  Môjmu anjelikovi.


  „Tvoj tatík ťa musí mať veľmi rád,“ využila som chvíľu, keď si strkala slamku do škatuľky s džúsom a na chvíľu sa jej zavrela pusa.


  „Aj ja ho mám rada. A maminku mám tiež rada,“ povedala tak prirodzene, ako to vedia len malé deti.


  Kým ich nepokrivia dospelí.


  Kým z originálov, ktoré privedú na svet, nespravia svoje kópie.


  Kostrbatým písmom predškoláčky napísala Karolínka na obrázok aj svoje meno. Teda takmer. KAROL.


  „Tak ma volá tatík, keď srandujeme,“ usmiala sa od ucha k uchu. Dva predné mliečne zuby jej už chýbali.


  Úsmev z tváre jej nezmizol ani vtedy, keď sa už jednou rukou držala svojho tatíka a druhou nám mávala na rozlúčku. Zato Darina si zhlboka vzdychla, len čo si bola istá, že ju už nemôžu vidieť ani počuť.


  „Zlé?“ spýtala som sa.


  „Zatiaľ ťažko povedať.“


  „Chce sa rozviesť?“


  „On nie. Jeho žena,“ pokrčila Darina plecami. „Našla si frajera. Zbalila seba aj dcérku a odišla bývať k nemu.“


  „A ďalej?“ Bolo mi jasné, že to nie je všetko.


  „Nestalo sa to prvýkrát.“


  Darina si opäť zhlboka vzdychla.


  „Dokonca ani druhýkrát, aj keď doteraz nechávala dieťa doma s otcom. Robí to vraj pravidelne, on sa jej vždy snaží odpustiť a ona sa k nemu vráti. Každého pol roka utečie k novému amantovi a potom príde s plačom, že už sa to viackrát nestane.“


  „A on ju vždy prijme?“


  „Áno, kvôli dcérke. Aby mala mamu aj otca. Teraz však maminka stretla niekoho, za koho chce vymeniť otca, a tak sa chce rozviesť.“


  „To je jeho verzia, Darinka. Vieš veľmi dobre, že ju nemôžeš brať ako smerodajnú.“


  „Neberiem, len ti ju hovorím,“ konečne sa trochu usmiala. „Prišiel sa informovať, čo ho po rozvode čaká. Nechce prísť o dcérku.“


  „A prečo by mal?“


  „Tá jeho sa mu vraj tým vyhráža. Vrátil sa po štvrťroku z Kanady, kde bol zarábať. Tešil sa domov, na Karolínku, na ženu. A tú našiel čerstvo zamilovanú. Venuje sa len svojmu frajerovi. On chodí s malou do škôlky aj zo škôlky a stará sa o ňu. V tejto situácii nevie, či si pre istotu nemá vziať advokáta.“


  „Čo si mu povedala?“


  „Že sú to zbytočne vyhodené peniaze, ktoré môže radšej investovať do svojho dieťaťa...“


  To bolo pred tromi týždňami. Teraz sme mali česť zoznámiť sa s Karolínkinou mamou osobne. A osobné to teda naozaj bolo. Hysterický krik spustila už na chodbe, keď sa neohlásená dobýjala k Darine.


  „No to je úžasné. A na toho hajzla čas máte? Tomu sa strkáte do riti? Toho ohlupujete?“


  „Váš manžel prišiel v čase, na ktorom sme sa dohodli, pani Chalupková.“


  Darinka zostala asertívna.


  „Čo si to dovoľujete, miešať sa medzi nás? Do toho, s kým žijem, vás nič nie je.“


  „Máte úplnú pravdu.“


  „Tak čo sem ten psychopat chodí a drísta nezmysly? Je to blázon,“ rozhadzovala rukami. „Čistý blázon. Neveríte?“ Obzrela si nás všetkých, čo sme vybehli na chodbu – Andreu, Karin, Romana aj mňa.


  „Neveríte! Vidím to na vás,“ tvár sa jej skrivila od úškľabku, v očiach sa jej objavili slzy. Karolínku, ktorá stála vedľa nej a nechápala, čo sa deje, vzala na ruky.


  Pritúlila si ju. Dievčatko ju objalo a tvár si vystrašene skrylo do jej vlasov.


  „Karolínka, chrobáčik,“ hlas jej znežnel.


  „Maminka, kedy už pôjdeme domov?“ potiahla noštekom a ešte silnejšie sa k mame pritisla.


  „Karolínka, teta mi neverí, že tatík je zlý. Tak povedz jej aj ty, že je to zlý, zlý, zlý tatík. Povedz, ako na mamu kričí. A ako ťa chce mame ukradnúť. A ako...“


  Skrútilo mi žalúdok. Na spojenie zlý otec reaguje moje telo stále s odporom. Hlavne ak toto nechutné páchnuce blato hádže mama po človeku, ktorého kedysi milovala a splodila s ním dieťa. A od toho dieťaťa ešte chce, aby jej to odkývalo. Aby sa rýchlo a podľa možnosti bezproblémovo prispôsobilo novej situácii, ktorej vôbec nemôže rozumieť.


  „Prestaňte, pani Chalupková,“ nemohla som sa už na to pozerať. „Kolegyňa sa s vami porozpráva, ale bez Karolínky.“


  „Len nech to aj ona počuje!“


  V zlomku sekundy znova prešla do bojovného tónu. Otec pochopil, že problémy dospelých nemôže riešiť pred škôlkarkou, mame to bolo očividne jedno.


  „Nebude sa s vami rozprávať, kým mi ju nedáte.“ Čupla som si k bledému dievčatku so sklopeným zrakom. „Karolínka,“ usmiala som sa na ňu. „Poď mi znova niečo nakresliť. A porozprávaš mi, ako bolo na karnevale.“


  Spýtavo sa pozrela na mamu. Tá konečne vypustila paru, zhodnotila rozloženie síl a kapitulovala.


  „Obliekol ju do trápneho kostýmu lienky,“ neodpustila si však ďalšiu invektívu na adresu svojho manžela. „No povedzte, ktoré decko si dnes dá kostým lienky? Také nosia len idioti bez štipky vkusu.“


  Fakt mi odľahlo, keď sa za ňou zavreli dvere do Darininej kancelárie. Karolínka stále pozerala do zeme, prešľapovala z nohy na nohu, na tvári mala bezemočný výraz.


  Úplne sa uzavrela do seba.


  Sadla si u mňa na stoličku, vzala čistý papier a čiernu ceruzku. Vôbec sa na mňa nepozrela ani nereagovala na moje otázky, len nožičky jej v čiernych lienkovských lakovkách kmitali pod stolom.


  Sústredene kreslila.


  Čierne stromy, čierne mraky a temnú čiernu postavu vyššiu ako temný čierny dom.


  „Kto je to, Karolínka?“ prerušila som ticho, keď položila ceruzku.


  Opäť ju vzala do ruky.


  Pod čiernu postavu napísala kostrbatými čiernymi písmenami TATÍK.


  Mamičkino dielo citovej skazy bolo zavŕšené a potvrdené naozaj čierne na bielom. Za tri týždne dokázala v očiach vlastnej dcéry urobiť z milujúceho otca nebezpečného psychopata.


  


  


  2. kapitola


  


  Deti sú naša budúcnosť.


  Robíme všetko pre to, aby sa naše deti mali lepšie.


  Sú také nevinné a čisté.


  Pre deti sme pripravení obetovať všetko! Držia nás pri zemi, ak nás to láka lietať príliš vysoko, ale láska k nim nás drží aj vtedy, ak stojíme nad priepasťou a máme sto chutí na všetko sa vykašľať.


  Poznáte tieto vzletné vety, však? Určite ste ich počuli, čítali a možno aj nahlas veľakrát vyslovili. Veď sú pravdivé. Také pravdivé, že pochybovať o nich je čisté rúhačstvo. Kto by si niečo také dovolil!


  Nie, nie, nerobí to nikto.


  Deti sú tabu. Deti milujeme a chránime. Milujeme ich tak veľmi, že sa kvôli nim vzdávame sľubne rozbehnutej kariéry a meníme svoj život. Aby bol ten ich čo najlepší. Chránime ich pred všetkým, čo ich môže zraniť a vystrašiť, čo im môže ublížiť, čomu ešte nemôžu rozumieť. Aby zažili aspoň v detstve čo najmenej bolesti a čo najmenej sklamaní.


  Myslíme to naozaj dobre.


  Dokonca aj konáme v duchu týchto krásnych a zo všetkých stránok chvályhodných predsavzatí.


  Milujúce mamičky sa striedajú v mojej kancelárii ako na bežiacom páse. Pre dobro svojich detí sú schopné spraviť všetko.


  Naozaj všetko.


  Len „pre ich dobro“ potrebujú z ich životov vytlačiť otcov. Lebo tou najväčšou hrozbou pre ich dieťa sa zrazu stal ten debil, s ktorým ho splodili. Alebo ten šialenec, cvok, blázon, pako, kretén, úchylák... Dosaďte si, čo len chcete, nie je nadávka, ktorú by som na adresu otcov nepočula.


  Keď ma potom ten debil, pako či úchylák navštívi, lebo s rozvodom sa už zmieril, ale s dieťaťom chce zostať v kontakte, len si spravím ďalšiu čiarku do nelichotivej štatistiky.


  Možno naozaj niekto niekedy štatisticky overil, že každá piata žena je týraná.


  Podľa mojej štatistiky sú na tom muži ešte horšie.


  Pokojne by u nás popri azylových domoch a domovoch pre týrané ženy mohol existovať aj dom pre týraných mužov. Jeden už funguje vo Švajčiarsku a podobné zariadenie som objavila aj v Kanade. Ak by ho niekto vybudoval na Slovensku, len klientmi z mojej praxe by som obsadila minimálne jedno celé poschodie.


  Týraní muži.


  Fungujú, pracujú, dýchajú, zarábajú, majú svoje záľuby aj okruh svojich dobrých známych a kamarátov. A majú aj svoj sen.


  Takmer nesplniteľný.


  Chcú byť so svojimi deťmi.


  Ich bývalé manželky či partnerky sa však rozhodli pre tú najkrutejšiu formu týrania s tými najhoršími následkami. Rozhodli sa, že deti sa s otcom stýkať nebudú. Súdia sa, bojujú s úradmi, intervenujú v školách a vláčia deti po psychológoch len preto, aby dokázali, že otec do života ich detí nepatrí. Že im škodí.


  A muži?


  Sú v zúfalej situácii. Vedia postaviť dom, zasadiť strom a splodiť aj niekoľko synov, ale nevedia sa hádať s úradníkmi. Nechápu, prečo majú zrazu cudzím ľuďom dokazovať, že sú dostatočne svojprávni na to, aby mohli byť s vlastnými deťmi. Nerozumejú tomu.


  Sú bezradní.


  Sú zaskočení.


  Sú nešťastní.


  Sú naozaj zúfalí.


  A ak to trvá príliš dlho, zlomí ich to.


  Prestanú sa o kontakt s dieťaťom usilovať, je to menej bolestivé, ako vidieť ho raz za mesiac dve hodiny na sociálnom úrade pod dohľadom matky a kolízneho opatrovníka. Väčšinou ďalej fungujú, pracujú a dýchajú, dokonca sa stále dokážu aj usmievať.


  Ozajstné slzy sa otcovia snažia ukrývať, no ich duša plače.


  Pretože aj muži milujú svoje deti.


  Aj preto musím ešte dnes zájsť za svojím otcom.


  Máme čo doháňať.

